Николай Некрасов
Едва ли не създание убого…

Превод от руски: Петър Велчев, 2008

chitanka.info

Едва ли не създание убого…[0]

Едва ли не създание убого

нарича ме критикът-съдия,

и ме съветва да внимавам много

при употребата на буква „я“.

Да, прав си ти, усърден мой ценител,

на общи приказки заклет любител, —

пред твоите читатели съм в грях,

ала съвсем не пиша аз за тях.

Уви, салонни, бляскави сюжети

        са лукс за руските поети…

Другари мои по съдба, по труд,

по Муза горда и нещастна,

и озлобена, и безгласна, —

        дано от вас да бъде чут

и моят стон!… Нима утеха не е

за клетника, че клет и друг е днес?

И който сам е болен, той копнее

за друг болник да чуе вест…

1856

[0] В това стихотворение Некрасов реагира на редица филистерски нападки, като например онези, които славянофилският вестник „Ден“ отправя срещу неговата поезия: „… Сарказъм, ирония и злъчна язвителност, неверие и отчаяние, с една дума всички епитети, чрез които се предават повече отрицателните душевни сили, отколкото положителните и съзидателни нейни способности, ще бъдат и най-характеристичните епитети за самата негова муза“. (День, 1864, №43, с.18.) Това има предвид поетът, когато казва:

Едва ли не създание убого

нарича ме критикът-съдия,

и ме съветва да внимавам много

при употребата на буква „я“.

Отговаряйки на подобни нападки, Некрасов открито заявява, че той изобщо не пише за този род публика, защото е убеден, че:

салонни, бляскави сюжети

са лукс за руските поети.

И веднага добавя, че пише за своите другари „по съдба, по труд, по Муза горда и нещастна, и озлобена и безгласна“. И се надява от тях да бъде чут и неговият граждански стон. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.